SAUK het nuwe waarnemende hoofMinister Ayanda Dlodlo. Foto: Siyabulela Duda/GCIS Ayanda Dlodlo, minister van kommunikasie, het dit bekend gemaak tydens ŉ voorlegging aan die parlement se staande komitee oor openbare rekeninge. Tselidso Ralithabo sal nou waarneem as uitvoerende hoof. Aguma, wat ook die hoof finansiële beampte van die openbare uitsaaier is, was volgens Dlodlo nog nie by die werk die week nie aangesien hy glo met siekverlof is. LP’s het egter aangevoer hulle glo nie dat hy siek is nie en dat hy eerder nie voor die komitee wou verskyn nie. Dit het ook aan die lig gekom dat Aguma vir die tydelike SAUK-raad korrespondensie gestuur het waarin hy aandui dat hy vir Hlaudi Motsoeneng, omstrede voormalige bedryfshoof, toestemming gegee het om in April ŉ mediakonferensie te kon hou. Die tussentydse raad het vroeër vandeesmaand aangedui dat Motsoeneng dissiplinêr verhoor sal word na aanleiding van die Wes-Kaapse hooggeregshof se uitspraak in Desember. LP’s wou by Dlodlo weet of Aguma geskors gaan word vir sy optrede, waarop sy gesê het sy is nie in ŉ posisie om die vraag te beantwoord nie. Motsoeneng se verhoor het intussen Woensdagoggend afgeskop. Zola Majavu, Motsoeneng se regsverteenwoordiger, het gesê hulle sal veg vir sy kliënt se regte. Motsoeneng se aanstelling as uitvoerende bedryfshoof is vroeër onwettig verklaar. ŉ Uitspraak in die Wes-Kaapse hooggeregshof het in Desember gelas dat hy onbevoeg is om enige pos by die uitsaaier te beklee totdat ŉ dissiplinêre verhoor hom vrygespreek het van enige aantygings, of as ŉ hof die openbare beskermer se verslag wat meld dat hy gejok het oor sy akademiese kwalifikasies en sy eie salaris onregmatig verhoog het, ter syde stel.